自願醫保計劃

自願醫保計劃，係香港政府喺2019年4月1號開始推出嘅自願性個人住院醫療保險計劃。

計劃內容
自願醫保計劃係由保險公司提供符合要求嘅個人償款住院保險產品，經食物及衞生局認可後，就可以銷售畀香港市民。

保險產品需要符合下面嘅要求：
保證續保到100歲
冇「終身保障限額」
買咗後有21日冷靜期，期間可以取消保單同攞返全數畀咗嘅保費
可以喺自願醫保計劃官方網站同保險公司網站查閱保費表
保障範圍擴展到：
投保時未知嘅已有疾病
先天性疾病治療
日間手術
訂明診斷成像檢測
訂明非手術癌症治療
喺香港醫院進行嘅精神科住院治療

好處
自願醫保計劃有以下五大好處：

計劃係由食物及衞生局推出，保單條款、細則、保障範圍及金額都有一定規範
 鼓勵市民更早為健康作出投資，等老咗多病嗰陣都可以負擔到最好嘅醫療服務
 同坊間傳統住院醫療產品唔同，自願醫保保證續保到100歲
 市民可以按照自己需要同埋預算，揀番啱自己嘅標準計劃或保障更高嘅靈活計劃
 有得扣稅，每年扣除額上限斷人頭計，每名受保人可以扣8,000元

扣稅優惠
由計劃生效開始，香港納稅人如果為自己或者合資格親屬買合資格嘅自願醫保產品，就可以由「應課稅入息」扣減嗰一年交嘅保費，每個受保人最高扣稅額係8,000港紙，人數無限制。

合資格親屬包括：
納稅人嘅配偶同仔女
納稅人嘅父母、祖父母、外祖父母同兄弟姊妹
納稅人配偶嘅父母、祖父母、外祖父母同兄弟姊妹

宣傳
香港政府搵咗藝人黎振燁同岑樂怡幫自願醫保計劃拍宣傳廣告，宣傳口號係「有規範　安心揀」。

參考
自願醫保計劃下周一全面推行

自願醫保計劃
imSure尋保攻略
【癌症全面睇】非手術癌症治療 自願醫保包啲咩？

香港醫療